Stellenbosch-bylmoorde: Henri kry borgtogDie Stellenbosch-landdroshof. Foto: Sune van Heerden Henri van Breda, wat aangekla word van die moord op sy ouers en broer, is Dinsdag in die Stellenbosch-landdroshof op borgtog vrygelaat. Adv. Pieter Botha, namens Van Breda, het gesê die staat het aangedui dat hulle nie borgtog sal teenstaan nie en dat daar op ŉ bedrag van R100 000 en streng borgtogvoorwaardes ooreengekom is. Botha het gesê die verdediging en staat stem ook saam dat Van Breda se vrylating op borgtog nie die lewens van die publiek in gevaar sal stel nie. Botha het aangevoer dat hy Maandag deur die staat ingelig is dat hulle van plan is om Henri in hegtenis te neem. “Ons het hom aangeraai om hom oor te gee.” Die hof het gehoor dat die name van getuies en die adres waar Van Breda sal tuisgaan nie bekend gemaak sal word nie. Van Breda se borgtogvoorwaardes behels dat hy nie die Wes-Kaap mag verlaat nie, nie binne ŉ 500 m-radius van enige plek van binnekoms mag wees nie en sy reisdokumente moet inhandig. Van Breda moet ook elke Maandag en Vrydag tussen 08:00 en 20:00 by die Parow-polisiestasie aanmeld. Volgens Botha is Van Breda tans ŉ student, maar wou nie verdere besonderhede voor die publiek verskaf nie. Die Van Breda-gesin: Marli (hier 16) en haar ma Teresa staan voor. Henri (hier 20), Rudi (22) en hul pa, Martin staan agter. Foto: Facebook Botha het ook aan die hof gesê dat inligting glo aan die publiek uitgelek word. Volgens Botha het hy gehoor hoe ŉ radiojoernalis gesê het hy is in besit van die verslag oor die nadoodse ondersoek. Botha het gesê dit is ontstellend. Staatsaanklaer Susan Galloway het intussen versoek dat die saak vir voorverhoor na die Wes-Kaapse hooggeregshof oorgeplaas word. Van Breda moet weer op 9 September in die hof verskyn. Van Breda staan tereg op drie aanklagte van moord, een van poging tot moord en ŉ aanklag van regsverydeling. Martin (54), Teresa (55) en Rudi van Breda (22) is op 27 Januarie 2015 in hul huis op die De Zalze-gholflandgoed buite Stellenbosch met ŉ byl vermoor. Hul dogter, Marli (17), is ernstig in die aanval beseer, terwyl Henri slegs geringe beserings opgedoen het. Lees alle vorige berigte oor die De Zalze-moord op Maroela Media.